Diari Oficial de la Generalitat Valenciana


Sumari del DOGV 6824, del 23-07-2012 (2012/7324)

LLEI 3/2012, de 20 de juliol, de la Generalitat, d'Estatut de Radiotelevisió Valenciana
---------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/l/2012/07/20/3**

### Versions

 07/11/2013 - Actualitat  Text inicial: 24/07/2012 - 06/11/2013 

### Dades del document

Número de DOGV
:   6824

Data del DOGV
:   23-07-2012

Secció del DOGV
:   I. DISPOSICIONS GENERALS

Número del document
:   2012/7324


Data del document
:   20-07-2012

Organisme emissor
:   Presidència de la Generalitat

Tipus de document
:   Llei

Anàlisi jurídica

 Descriptors 

:   * televisió
    * consell d'administració
    * reglament intern
    * pressupost
    * empresa pública
    * legislació
    * finançament públic
    * fusió d'empreses
    * radiodifusió
    * quadre administratiu

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

**Versió vigent: 7.11.2013 - 27.11.2013**

**LLEI 3/2012, de 20 de juliol, de la Generalitat, d'Estatut de Radiotelevisió Valenciana.**

**[(DOCV núm. 6824 de 23.07.2012)](http://www.docv.gva.es/datos/2012/07/23/pdf/2012_7324.pdf) Ref. 007190/2012**

Sia notori i manifest a tots els ciutadans que Les Corts han aprovat i jo, d'acord amb el que establixen la Constitució i l'Estatut d'Autonomia, en nom del rei, promulgue la Llei següent:

PREÀMBUL

I

La creació de l'entitat pública de Radiotelevisió Valenciana, mitjançant la Llei 7/1984, de 4 de juliol, va suposar una fita significativa en el desenrotllament i vertebració de la realitat cultural, económica i social de la Comunitat Valenciana, així com un motor de desenrotllament de la indústria audiovisual valenciana.

El temps transcorregut des de l'aprovació, la necessitat d'adaptació als nous avanços tecnológics, l'aparició de nous actors en l'escena dels mitjans de comunicació i l'aprovació de la Llei de la Generalitat Valenciana 1/2006, de 19 d'abril, del sector audiovisual de la Comunitat Valenciana, així com la modificació de la normativa bàsica estatal en aquesta matèria, en especial la Llei 7/2010, de 31 de març, general de la comunicació audiovisual que deroga, entre altres, la Llei 4/1980, de 4 de gener, de l'estatut de la ràdio i la televisió i la Llei 46/1983, de 26 de desembre, reguladora del tercer canal de televisió, que fins a aquell moment constituïen la legislació de referència, determinen la necessitat d'adaptar a la regulació actualment en vigor el marc d'actuació de l'entitat que assumeix a la Comunitat Valenciana la prestació del servei públic de radiotelevisió.

Per consegüent, a l'empara de l'article 56 de l'Estatut d'Autonomia de la Comunitat Valenciana, en virtut del qual correspon a la Generalitat en el marc de les normes bàsiques de l'Estat «regular, crear i mantindre televisió, ràdio i la resta de mitjans de comunicació social, de caràcter públic, per al compliment dels seus fins», la present norma perseguix definir l'Estatut de l'empresa pública que assumix la prestació del servici públic de radiotelevisió en la Comunitat Valenciana.

II

La idea essencial de què partix la present llei és la de fer compatible la rendibilitat social i la viabilitat económica en la prestació del servici públic de radiotelevisió.

Des del punt de vista de la rendibilitat social del servici públic, es pretén que l'activitat de Radiotelevisió Valenciana, SA siga un element de vertebració de la realitat social, económica i cultural de la nostra Comunitat i de la seua diversitat territorial. D'altra banda, i tractant-se d'un mitjà de comunicació públic s'establix el funcionament democràtic d'este i la pluralitat, la transparència, l'accés dels grups socials i polítics i la independència dels professionals que realitzen el seu treball en este.

I des del punt de vista de la viabilitat económica, esta llei assenta com a principis generals de l'actuació de Radiotelevisió Valenciana, SA els següents: (a) La separació de les activitats audiovisuals de servici públic de les que no ho són amb els seus corresponents sistemes de finançament i de separació de comptes, a fi que el finançament públic no sostinga contingut ni activitats alienes al compliment de la funció essencial de servici públic; (b) L'establiment d'una organització i estructura suficient i adequada per a realitzar la seua comesa; i (c) la implantació d'una gestió basada en criteris de transparència empresarial.

Per un altre costat, i perquè l'activitat de Radiotelevisió Valenciana, SA siga verdaderament vertebradora de la Comunitat Valenciana, la seua programació ha d'aspirar a aconseguir un ampli espectre de la població, per mitjà d'una programació de qualitat que incorpore una oferta de servicis connexos i interactius i que possibilite el foment de la producció audiovisual valenciana, en un context de transformació tecnológica i d'intensa competència en el sector, amb el naixement de noves cadenes generalistes i la progressiva implantació de cadenes temàtiques, així com el desenrotllament digital.

III

A fi de desenrotllar els objectius i les obligacions de la programació i l'eficàcia dels principis exposats, la llei incorpora un mandat marc de les Corts a Radiotelevisió Valenciana, SA en el qual es concreten les línies generals de la programació i de la gestió i regula un instrument essencial per a la concreció d'estos principis generals: el contracte programa.

Per mitjà del contracte programa, el Consell i Radiotelevisió Valenciana, SA concretaran per períodes de 3 anys els continguts de servici públic i objectius a desenrotllar, els percentatges de gèneres de programació, les aportacions amb càrrec als pressupostos destinades a les prestacions de servicis públics de ràdio, televisió i el control de la seua execució per mitjà d'indicadors que permeten avaluar el grau de compliment dels compromisos adquirits.

La llei limita l'endeutament de Radiotelevisió Valenciana, SA al finançament de les inversions en actiu immobilitzat material i immaterial i per a atendre dèficits temporals de tresoreria, tot aixó dins dels límits fixats pel contracte programa, i sense que la compensació económica per raó del servici públic amb càrrec als Pressupostos de la Generalitat puga superar el cost net del servici públic prestat.

S'establix un sistema de finançament mixt estable i sostenible, que sustente una gestió económica ordenada, viable i eficient, i que s'adeqüe plenament als principis de racionalitat, proporcionalitat i transparència en la gestió, a fi d'adequar la gestió del servici públic a les exigències dels canvis tecnológics i a les demandes socials, que permeta prestar el servici públic encomanat garantint un model de qualitat que siga reconegut per la societat valenciana.

IV

Des del punt de vista organitzatiu i de gestió empresarial, la gestió del servici públic de ràdio i televisió s'encomana a una societat mercantil de titularitat de la Generalitat, que es denominarà Radiotelevisió Valenciana, SA, o qualsevol altra denominació que en el seu moment es decidisca, que se subrogarà en la posició jurídica de les societats a extingir, a fi de reduir costos, disminuir funcions superposades i donar una major eficiència a la seua gestió. Esta societat també assumirà aquells actius i passius de l'entitat pública Radiotelevisió Valenciana que es determinen per la seua vinculació amb la prestació del servici públic.

En esta comesa la nova societat actuarà amb autonomia en la seua gestió i amb independència respecte del Consell i de la Generalitat, aplicant en el seu funcionament criteris de professionalitat i viabilitat económica.

En particular, la llei fa especial insistència en els aspectes relatius a la viabilitat económica de la nova societat, imposa que els comptes de Radiotelevisió Valenciana, SA reflectisquen separadament les activitats de servici públic de la resta d'activitats, a fi de garantir el respecte a les condicions de mercat.

En definitiva, amb la present llei es pretén reforçar la labor de Radiotelevisió Valenciana, SA com a vehicle de vertebració de la realitat económica, social i cultural de la Comunitat i per a la promoció de les seues senyes d'identitat.

TÍTOL I. Disposicions generals

 

**Article 1. Objecte**

1. La present llei té com a objecte regular la prestació per part de la Generalitat del servici públic de ràdio i televisió. per qualsevol mitjà o canal de difusió, així com establir el règim jurídic de Radiotelevisió Valenciana, SA, a la qual s'encomana la prestació del servici públic de ràdio i televisió d'àmbit autonómic, d'acord amb el que establix l'article 56 de l'Estatut d'Autonomia de la Comunitat Valenciana.

2. Esta llei establix els objectius generals de la funció de servici públic i les línies generals estratègiques de continguts, emissió i producció que ha de complir Radiotelevisió Valenciana, SA, definint les funcions de servici públic i les seues fonts de finançament.

3. La prestació del servici públic de ràdio i televisió per part de la Generalitat es regirà pel que disposa la present llei i, a més, per la normativa bàsica estatal vigent en matèria de comunicació audiovisual i per la Llei 1/2006, de 19 d'abril, del Sector Audiovisual de la Comunitat Valenciana.

**Article 2. Funció i objectius generals del servei públic**

1. El servici públic de ràdio i televisió és un servici essencial d'interés económic general, que posa a disposició dels ciutadans de la Comunitat Valenciana un conjunt de continguts audiovisuals i aquells servicis que es determinen en el contracte programa.

2. Els objectius generals del servici públic són els següents:

a) Promoure la convivència cívica, el desenrotllament plural i democràtic de la societat i el coneixement i respecte a totes les opcions polítiques, socials, culturals i religioses des del màxim respecte al principi d'igualtat consagrat en la Constitució Espanyola.

b) Garantir l'accés dels ciutadans a la informació, la cultura, l'educació i l'entreteniment.

c) Garantir el respecte a la intimitat, l'honor i la própia imatge.

d) Garantir la llibertat d'expressió i el dret dels ciutadans a rebre una informació objectiva, veraç i imparcial

e) Oferir una programació innovadora i de qualitat.

f) Diferenciar entre informacions i opinions, identificant els qui sustenten estes últimes, protegint la lliure expressió d'estes.

g) Promoure i fomentar l'accés i utilització de les noves tecnologies i noves vies de difusió a fi d'impulsar la societat de la informació.

h) Promoure la difusió i coneixement de les produccions valencianes.

i) Impulsar el desenvolupament del sector audiovisual valencià i així contribuir a la dinamització económica i la creació d'ocupació a la Comunitat Valenciana.

j) Difondre i protegir la llengua valenciana i promoure la cultura, l'esport i la identitat própia de la Comunitat Valenciana.

k) Defendre i difondre els valors arreplegats en la Constitució Espanyola i en l'Estatut d'Autonomia de la Comunitat Valenciana, atenent en l'elaboració i difusió de continguts els principis que definixen l'ordenament jurídic vigent.

l) Recolzar la integració social de les minories i atendre grups amb necessitats específiques, així com la protecció de la joventut i de la infància i la igualtat entre hómens i dones.

m) El foment de la producció própia.

3. La funció de servici públic comprén la producció de continguts i l'edició i difusió d'estos a través de canals generalistes i temàtics, en obert, d'àmbit autonómic i internacional, així com l'oferta de servicis connexos o interactius i d'informació en línia, orientats a la consecució dels objectius generals previstos en l'apartat anterior.

4. La programació de servici públic atorgarà prioritat a la informació, que ha de constituir eix fonamental d'esta, estimulant el coneixement de la realitat, l'actitud crítica, la reflexió i la participació ciutadana i inclourà, a més dels programes de contingut informatiu general, la cobertura informativa de l'activitat oficial de les institucions d'autogovern valencià, la programació infantil, cultural, divulgativa i d'entreteniment.

**Article 3. Gestió del servici públic**

1. La gestió del servici públic de ràdio i televisió per part de la Generalitat es realitzarà a través de Radiotelevisió Valenciana, SA en els termes arreplegats en esta llei.

2. El que disposa l'apartat anterior no exclou la possibilitat que Radiotelevisió Valenciana, SA puga externalitzar la producció i edició de continguts així com la provisió de mitjans materials, tècnics i humans que requerisca la prestació del servici, respectant en tot cas els límits que a este efecte s'establisquen en la legislació bàsica estatal.

3. Radiotelevisió Valenciana, SA produirà i difondrà continguts de qualitat en tots els gèneres i, en especial, aquells que tinguen caràcter informatiu, educatiu, cultural, divulgatiu i d'integració social, dirigits a la consecució dels objectius de servici públic establits en la present llei.

4. A fi de complir els objectius de servici públic encomanats a Radiotelevisió Valenciana, SA, i en la mesura que l'espectre radioelèctric i la tecnologia disponibles ho possibiliten i es dispose dels mitjans personals i materials necessaris, s'anirà tendint a la difusió per mitjà de canals digitals temàtics específics amb atenció preferent al públic infantil i juvenil, així com als continguts educatius, culturals i d'oci. La difusió per mitjà de canals digitals temàtics assegurarà una major participació i accés a l'espai públic de la comunicació de la pluralitat política, social i cultural representativa de la societat valenciana.

**Article 4. Mandat marc i contracte programa**

1. Els objectius generals de la funció de servici públic encomanada a Radiotelevisió Valenciana, SA i les línies estratègiques que ha de perseguir i aconseguir en la prestació del servici públic, s'establixen en esta llei i, en particular, en la seua disposició addicional primera, que concreta el mandat marc que les Corts atorguen a Radiotelevisió Valenciana, SA.

2. Els objectius generals i de programació establits en la disposició addicional primera d'esta llei (mandat marc) hauran de revisar-se per les Corts cada nou anys.

3. Els objectius generals i de programació continguts en la disposició addicional primera d'esta llei es desenrotllaran de manera precisa a través d'un contracte programa, que tindrà una duració de tres anys i que hauran de subscriure el Consell i Radiotelevisió Valenciana, SA.

4. El contingut del contracte programa desplegarà el que disposa l'article 42 d'esta llei, amb el propósit d'aconseguir, dins de les disponibilitats financeres establides en este, uns valors d'audiència que situen Radiotelevisió Valenciana, SA en posicions de penetració en la societat adequats per a fer efectiva la seua funció de servici públic.

**Article 5. Ús del valencià**

Radiotelevisió Valenciana, SA utilitzarà preferentment el valencià en la prestació del servici de comunicació audiovisual.

TÍTOL II. RADIOTELEVISIÓ VALENCIANA, SA

CAPÍTOL I. Naturalesa, estructura i règim jurídic

**Article 6. Naturalesa jurídica**

1. Radiotelevisió Valenciana, SA és una societat mercantil de titularitat pública amb especial autonomia, de les establides en l'apartat 2 de l'article 5 del text refós de la Llei d'Hisenda Pública de la Generalitat, dotada de personalitat jurídica i amb plena capacitat. Adoptarà la forma de societat anónima, el capital social de la qual serà participat en la seua totalitat per la Generalitat o les seues entitats autónomes.

2. Radiotelevisió Valenciana, SA,estarà dotada d'autonomia en la seua gestió i actuarà amb independència funcional respecte del Consell i de la restant Administració de la Generalitat.

**Article 7. Estructura**

1. Radiotelevisió Valenciana, SA exercirà la funció de servici públic directament o a través d'empreses que adopten la forma de societat anónima, de les quals Radiotelevisió Valenciana, SA serà la titular de les accions d'aquelles. L'estructura i dimensió de Radiotelevisió Valenciana, SA no serà major que la necessària per a complir els objectius establits en esta llei.

2. Radiotelevisió Valenciana, SA es dotarà de sistemes tecnológics de màxima autonomia i economia de recursos en busca d'una major eficiència en el compliment de la seua funció de servici públic. En este sentit, optimitzarà els costos derivats dels recursos tècnics i humans, amb les excepcions que es deriven dels condicionants legals, tècnics o de producció. Així mateix, podrà prestar servicis de telecomunicacions a tercers, utilitzant els mitjans tècnics, materials i humans de què dispose.

3. Radiotelevisió Valenciana, SA podrà subscriure convenis de col·laboració amb els órgans corresponents d'altres administracions públiques i entitats públiques o privades, i crear fundacions per a coadjuvar a les activitats relacionades amb el seu objecte social, així com amb les funcions de servici públic encomanades.

**Article 8. Règim jurídic**

1. Radiotelevisió Valenciana, SA i les seues societats filials es regiran per la present llei, els seus estatuts socials, les normes reguladores de les empreses de la Generalitat en alló que els siga aplicable, la normativa economicofinancera d'aplicació al sector públic empresarial valencià, així com per la legislació mercantil i la normativa aplicable en matèria audiovisual.

2. Els estatuts socials de Radiotelevisió Valenciana, SA i les seues societats filials s'ajustaran al que disposa esta llei, a la legislació mercantil i a la normativa economicofinancera del sector públic empresarial valencià.

3. Les funcions que s'atribuïxen a Radiotelevisió Valenciana, SA s'entendran sense perjuí de les que corresponen a la Generalitat, al Consell Audiovisual de la Comunitat Valenciana, a les Corts i a les que en període electoral corresponen a les juntes electorals.

**Article 9. Principis d'actuació**

En defensa dels drets previstos en l'article 20 de la Constitució Espanyola i dels drets arreplegats en l'Estatut d'Autonomia de la Comunitat Valenciana, la funció de servici públic de Radiotelevisió Valenciana, SA es regirà pels principis següents:

1. Actuarà amb absoluta independència i transparència, sense que puga rebre instruccions, directrius o qualsevol classe d'indicació imperativa del Consell ni de grups polítics, económics, socials o altres institucions o entitats.

2. En la realització de la seua activitat no adoptarà posicionament ideológic més enllà de la defensa dels valors constitucionals o estatutaris.

3. La programació de Radiotelevisió Valenciana, SA donarà cabuda a totes les opcions i opinions presents en la societat valenciana per a la correcta valoració i interpretació dels fets pels ciutadans. Els punts de vista a incloure estaran delimitats per la representació institucional, social o económica dels testimonis i per l'interés informatiu, i es garantirà l'accés a les minories o grups socials en perill d'exclusió.

4. Radiotelevisió Valenciana, SA mostrarà els fets amb equanimitat, aclarirà les causes i explicarà els possibles efectes dels esdeveniments. L'opinió estarà clarament identificada i diferenciada del relat fàctic.

5. En els seus continguts, Radiotelevisió Valenciana, SA serà extremadament precisa amb la realitat dels fets, que seran suficientment contrastats a través de diverses fonts, i permanentment actualitzats.

6. Garantirà el respecte al dret de les persones a l'honor, a la intimitat personal i familiar i a la própia imatge, i a la protecció de la joventut i de la infància

7. Els errors que puguen detectar-se seran corregits, assenyalant amb nitidesa tant l'omissió o l'error com la seua correcció.

CAPÍTOL II. Organització de Radiotelevisió Valenciana, SA

Secció primera. Òrgans

**Article 10. Òrgans** ****[1]****

Radiotelevisió Valenciana, SA, s’estructura en els órgans següents:

1. La Junta General.

2. El Consell d’Administració.

3. El director o directora general.

Secció segona. El Consell d’Administració

**Article 11. Naturalesa del Consell d'Administració**

El Consell d'Administració és el màxim órgan de govern i administració de Radiotelevisió Valenciana, SA.

**Article 12. Composició**

1. El Consell d'Administració de Radiotelevisió Valenciana, SA estarà compost per nou consellers, tots ells persones físiques amb qualificació, experiència i mèrits professionals rellevants. Dins d'este nombre s'inclou al director o directora general que tindrà la condició de membre del Consell d'Administració a tots els efectes.

2. A efectes del que disposa el punt anterior, es presumix que gaudixen de la qualificació, experiència i mèrits suficients els qui acrediten reconeguda competència professional o empresarial i que hagen exercit durant un termini no inferior a cinc anys funcions en órgans d'administració, alta direcció, control o assessorament, o funcions de semblant responsabilitat tant en entitats públiques o privades; o tinguen rellevants mèrits en l'àmbit de la comunicació, cultura, funció docent o investigadora.

**Article 13. Elecció**

1. Les Corts elegiran huit consellers a proposta dels grups parlamentaris per majoria de tres cinquens. Els candidats podran ser presentats pels distints grups parlamentaris separadament o conjuntament.

Si realitzada una primera votació, els candidats no obtingueren la majoria requerida en el punt anterior, es procedirà, transcorregudes vint-i-quatre hores, a una segona votació entre els candidats presentats; per a l'elecció dels quals només caldrà la majoria absoluta de la cambra.

2. Les Corts triaran, així mateix, a proposta dels grups parlamentaris, separadament o conjuntament, el director o la directora general de Radiotelevisió Valenciana, SA. L'elecció requerirà una majoria de tres cinquens de les Corts. Si en una primera votació no s'obtinguera aquesta majoria, transcorregudes vint-i-quatre hores, el director o la directora general serà elegit per majoria absoluta en una segona votació.

3. Els candidats o candidates a director o directora general proposades hauran de comparèixer prèviament en audiència pública davant de la Comissió de Control d'Actuació de RTVV, en la forma que reglamentàriament es determine, amb la finalitat que puga informar-se de la idoneïtat per al càrrec.

La compareixença té caràcter obligatori.

En cap cas, la incompareixença d'un candidat o candidata no podrà ocasionar la paralització o el retard del procediment de designació dels altres candidats o candidates.

Finalitzada la sessió de la comissió convocada a aquest efecte, la Mesa de la comissió retrà compte a la Mesa de les Corts del compliment d'aquest precepte.

4. Amb el que preveuen els dos paràgrafs anteriors s'aconsegueix el nombre de membres del Consell previst en l'article 12.1 d'aquesta llei.

5. La Junta General nomenarà els membres del Consell d’Administració triats per les Corts, excepte en els supósits regulats en l’apartat 5 de l’article 15 de la present llei. ****[2]****

6. No seran elegibles com a membres del Consell d'Administració de Radiotelevisió Valenciana, SA:

a) Els cessats en els supósits prevists en l'article 15 d'aquesta llei, excepte en els supósits d'expiració del termini del mandat i posterior renovació a l'empara de l'article 14.2 d'aquesta llei.

b) Els qui no gaudesquen de la qualificació, l'experiència i els mèrits suficients, d'acord amb l'article 12 d'aquesta llei.

c) Els qui incórreguen en alguna de les prohibicions establertes en la normativa mercantil aplicable.

**Article 14. Mandat**

1. El mandat dels membres del Consell d'Administració incloent-hi el director general és de sis anys, que es comptaran des del seu nomenament per la Junta General.

2. Els membres del Consell, incloent-hi el director o directora general, podran ser renovats per una sola vegada en el seu mandat per un període de sis anys, d'acord amb el procediment establit en l'article anterior.

3. Les vacants que puguen produir-se durant un mandat seran cobertes en la forma que determina l'article 13. El mandat d'este nou membre finalitza en la data en què hauria finalitzat el mandat del membre a qui substituïx.

4. Una vegada expirat el mandat, els membres del Consell d'Administració que cessen continuaran en l'exercici de les seues funcions fins que s'haja celebrat Junta General o fins que haja transcorregut el termini per a la celebració de la Junta que ha de resoldre sobre l'aprovació de l'exercici anterior.

**Article 15. Cessament o destitució**

1. Els consellers cessaran en el seu càrrec per:

a) Caducitat del termini del seu mandat.

b) Renúncia expressa.

c) Concurrència de les causes d'incompatibilitat previstes en l'article 16 d'esta llei, en qualsevol altra llei que siga aplicable, o en els estatuts socials.

d) Declaració d'incapacitat permanent per a l'exercici del càrrec.

e) Condemna ferma per qualsevol delicte dolós.

f) Separació aprovada per acord de la Junta General a instància dels Corts per majoria de 3/5.

g) Defunció.

2. Les causes establides en els paràgrafs c, d i e de l'apartat anterior requeriran la tramitació de l'oportú expedient en què s'acredite fefaentment la concurrència de la causa determinant del cessament.

3. Tots els membres del Consell d'Administració, així com el director o directora general, podran ser destituïts mitjançant un acord de la Junta General quan de la liquidació del pressupost anual de Radiotelevisió Valenciana, SA es constate la concurrència d'alguna de les circumstàncies següents:

a) Quan la liquidació del pressupost anual de Radiotelevisió Valenciana, SA determine l'existència d'un dèficit del resultat pressupostat amb una desviació igual o superior al 7% de la compensació atorgada per a la prestació del servici públic.

b) L'existència d'una desviació pressupostària per excés igual o superior al 10% de les xifres aprovades per al total de les dotacions tant del pressupost d'explotació com del pressupost de capital, excloent del cómput del primer els impostos i els resultats, i del segon la variació del capital circulant.

4. En els supósits de destitució del Consell d'Administració previstos en este article, la Junta General designarà un administrador únic que es farà càrrec de la gestió ordinària de Radiotelevisió Valenciana, SA fins al moment de la constitució d'un nou Consell d'Administració elegit per les Corts i nomenat per la Junta General.

5. En aquells supósits en els quals, com a conseqüència del cessament, destitució o renúncia dels seus membres, el Consell d’Administració no puga aconseguir el quórum necessari per a adoptar acords, s’habilita la Junta General, perquè nomene provisionalment tots els càrrecs vacants, inclós si escau el director o directora general, fins a la constitució d’un nou Consell d’Administració triat per les Corts d’acord amb el procediment ordinari previst en l’article 13 d’esta llei. ****[3]****

**Article 16. Estatut personal**

1. Els membres del Consell d'Administració hauran d'actuar amb plena independència i neutralitat i no estan sotmesos a instrucció o cap indicació en l'exercici de les seues funcions.

2. Els membres del Consell d'Administració ajusten la seua actuació als principis de legalitat, objectivitat i bon govern i estan subjectes als deures de diligència, fidelitat, lleialtat, secret i responsabilitat en l'exercici de les seues funcions; quedant subjectes al règim d'incompatibilitats establit en la legislació mercantil per als administradors.

3. La condició de membre del Consell d'Administració és incompatible amb la condició de membre de les Corts o del Consell, així com amb l'exercici de qualsevol càrrec d'elecció o designació polítiques, i amb l'exercici de funcions d'alta direcció en partits polítics o organitzacions sindicals.

4. Els membres del Consell d'Administració no poden tindre interessos directes ni indirectes, a través de persones vinculades, en empreses audiovisuals, discogràfiques, de cine, de vídeo, de premsa, de publicitat, d'informàtica, de telecomunicacions, de servicis de la societat de la informació, o qualsevol altre tipus d'entitats relacionades amb el subministrament o la dotació de material o de programes a Radiotelevisió Valenciana, SA. Es consideren persones vinculades les considerades com a tals en l'article 231 de la Llei de Societats de Capital.

5. Sense perjuí de les obligacions derivades de la legislació mercantil en relació amb les situacions de conflicte d'interessos dels administradors i de les prohibicions de competència, si un membre del Consell d'Administració es troba en algun dels supósits d'incompatibilitat especificats pel present article, disposa de tres mesos per a adequar la seua situació al que establix la llei. Transcorregut l'esmentat termini sense que s'haja portat a terme l'esmentada adequació, el conseller cessarà en el seu càrrec de manera automàtica.

6. Els membres del Consell d'Administració percebran les retribucions fixades per la Junta General d'acord amb el que establisquen els estatuts socials.

**Article 17. Competències i funcions**

1. El Consell d'Administració de Radiotelevisió Valenciana, SA serà el responsable del compliment dels objectius generals fixats a esta, del compliment dels principis de programació que s'establisquen per a esta i de la bona administració i govern de la societat.

2. Els estatuts socials de Radiotelevisió Valenciana, SA desplegaran el funcionament intern del Consell d'Administració.

3. El Consell d'Administració de Radiotelevisió Valenciana, SA tindrà entre les seues competències les següents:

a) El govern i direcció estratègica de Radiotelevisió Valenciana, SA.

b) Fixar les directrius generals d'actuació de Radiotelevisió Valenciana, SA en el compliment de les seues funcions, en matèria de producció, publicitat i programació, d'acord amb el que disposa la present llei i en el contracte programa.

c) Nomenar i separar discrecionalment, entre els seus membres, el president del Consell d'Administració, i esta funció podrà recaure en el director o directora general.

d) Actuar com a órgan de contractació de Radiotelevisió Valenciana, SA, excepte en aquells contractes el valor estimat dels quals no excedisca els cinc milions d'euros, en els quals serà órgan de contractació el director o directora general, sense perjuí del que puga establir la normativa reguladora del règim economicofinancer del sector públic empresarial valencià .

e) Aprovar l'organització i les directrius bàsiques en matèria de recursos humans de Radiotelevisió Valenciana, SA; incloent l'aprovació de les plantilles del personal i el seu règim retributiu, a proposta del director o directora general.

f) Proposar a la Junta General, a qui correspondrà la seua aprovació, la constitució de societats filials

g) Aprovar el reglament intern i la resta de normes de funcionament del mateix Consell d'Administració per majoria.

h) Aprovar aquells convenis, acords, negocis jurídics i adoptar mesures necessàries amb relació al patrimoni de Radiotelevisió Valenciana, SA, la quantia estimada del qual siga superior a un milió d'euros, sense perjudici del que estableix la normativa reguladora del règim economicofinancer del sector públic empresarial valencià.

i) Aprovar l'informe anual sobre la gestió de Radiotelevisió Valenciana, SA i sobre el compliment dels objectius de servici públic encomanats.

j) Aprovar la proposta de contracte programa, elaborada pel director o directora general.

k) Formular els comptes anuals de l'exercici i proposar l'aplicació de resultats.

l) Aprovar l'avantprojecte dels pressupostos anuals d'explotació i capital de Radiotelevisió Valenciana, SA, així com formular el programa d'actuació plurianual d'esta i, si és el cas, de les seues societats filials en els termes establits en el text refós de la Llei d'Hisenda Pública de la Generalitat a proposta del director o directora general.

m) Nomenar el director o directora general elegit per les Corts.

n) Designar i cessar el secretari o secretària no conseller a proposta del president.

4. No seran delegables les competències mencionades en l'apartat anterior ni les establides com indelegables en la legislació mercantil.

**Article 18. Funcionament**

1. El Consell d'Administració es reunix en sessió ordinària almenys una vegada al mes i en sessió extraordinària a sol·licitud del director o directora general o quan ho sol·liciten un terç dels seus membres.

2. Els acords del Consell d'Administració s'adopten per majoria dels membres assistents sempre que estiguen presents, com a mínim, la mitat més un dels seus membres, excepte en els supósits en què els estatuts socials o les lleis exigisquen majoria qualificada. A l'efecte d'adoptar acords, el president dirimirà amb el seu vot els empats.

3. El Consell d'Administració podrà aprovar un reglament de funcionament intern per a regular els drets i els deures dels seus membres, les activitats que els corresponen, i tot alló relatiu al funcionament del Consell d'Administració que no estiga expressament previst en la present llei o en els estatuts socials.

**Article 19. El president o la presidenta del Consell d'Administració**

1. El president o la presidenta del Consell d'Administració, designat d'acord amb el que disposen els articles 17.3.c i 19.2 d'esta llei, té les funcions següents:

a) Convocar les sessions ordinàries i extraordinàries i fixar l'orde del dia d'estes.

b) Presidir les sessions.

c) Moderar el desenrotllament dels debats, suspendre'ls per causes justificades i alçar les sessions d'estos.

d) Coordinar els treballs de les comissions i les ponències.

2. En l'elecció del president cada membre del Consell d'Administració escriurà un sol nom en la papereta i resultarà elegit el qui haja obtingut un nombre més elevat de vots. En cas d'empat es reiterarà la votació fins que un membre del Consell obtinga més vots que la resta de possibles candidats.

3. En els casos de vacant, absència o malaltia, les funcions de president o presidenta del Consell d'Administració seran assumides provisionalment pel director o directora general fins a l'elecció d'un nou president o presidenta.

**Article 20. El secretari o secretària del Consell d'Administració**

1. El Consell d'Administració tindrà un secretari o secretària, no conseller, que haurà d'estar en possessió de la llicenciatura en dret, que estendrà acta de les reunions del Consell d'Administració, certificarà els seus acords i realitzarà les funcions d'assessorament jurídic.

2. El secretari o secretària assistix a les reunions del Consell d'Administració amb veu i sense vot i la seua designació i cessament, així com la seua substitució temporal en supósits de vacant, absència o malaltia, competixen al Consell d'Administració a proposta del president.

Secció tercera. El director o directora general

**Article 21. El director o directora general**

1. El Consell d'Administració nomenarà com a director o directora general qui haja sigut elegit per les Corts d'acord amb el que preveu l'article 13 d'esta llei.

2. El director o directora general de Radiotelevisió Valenciana, SA exercirà amb caràcter permanent les funcions d'administració i representació ordinària de Radiotelevisió Valenciana, SA que es detallen en l'article següent i aquelles altres que determine el Consell d'Administració.

3. El director o directora general és nomenat i cessat de conformitat amb el que disposen els articles 13, 15 i 21 de la present llei.

4. El director o directora general té la condició de personal laboral d'alta direcció i en la seua qualitat de conseller forma part del Consell d'Administració, i li és d'aplicació el mateix règim d'incompatibilitats i causes de cessament que als restants consellers.

5. El director o directora general comptarà amb un gabinet propi i un equip directiu suficient i adequat per a la gestió de Radiotelevisió Valenciana, SA.

6. En cas que el càrrec de director o directora general quede vacant, el president del Consell d'Administració exercirà de manera provisional el càrrec de director general, i se li delegaran les facultats oportunes, fins que es realitze el nomenament d'un nou director general complint les majories i procediments establits en la present llei.

**Article 22. Funcions**

El director o directora general, a qui corresponen les facultats de l'alta direcció de Radiotelevisió Valenciana, SA, té les funcions següents:

1. Representar institucionalment Radiotelevisió Valenciana, SA en tot tipus d'actes públics davant de les Corts, el Consell i les institucions representatives.

2. Executar i fer complir les disposicions que afecten Radiotelevisió Valenciana, SA i els acords adoptats pel Consell d'Administració en l'àmbit de les seues competències.

3. Elaborar la proposta de contracte programa per a la seua aprovació per part del Consell d'Administració, subscriure en nom i representació de Radiotelevisió Valenciana, SA el contracte programa amb el Consell, i subscriure les altres obligacions de caràcter economicofinancer assumides per la societat pel seu caràcter públic.

4. Comparéixer davant de la Comissió de les Corts a fi d'informar sobre l'actuació de Radiotelevisió Valenciana, SA.

5. Preparar la formulació dels comptes anuals de cada exercici económic de conformitat amb la legislació mercantil.

6. Elaborar l'avantprojecte de pressupost d'explotació i capital del Radiotelevisió Valenciana, SA i, si és el cas, de les seues societats filials.

7. Elaborar i sotmetre a l'aprovació del Consell d'Administració el pla d'activitats de Radiotelevisió Valenciana, SA, i, si és el cas, de les seues societats filials, així com la memória anual.

8. Elaborar l'informe anual sobre la gestió de Radiotelevisió Valenciana, SA i sobre el compliment dels objectius de servici públic encomanats, per a la seua aprovació per part del Consell d'Administració.

9. El nomenament i el cessament del personal directiu de Radiotelevisió Valenciana, SA i, si és el cas, de les seues societats filials, amb criteris de professionalitat, mèrit i capacitat, prèvia comunicació al Consell d'Administració.

10. Ordenar la programació d'acord amb les directrius bàsiques recollides en el contracte programa i les directrius generals d'actuació acordades pel Consell d'Administració.

11. Proposar al Consell d'Administració per a la seua aprovació l'organització i directrius bàsiques en matèria de recursos humans de Radiotelevisió Valenciana, SA, incloent l'aprovació de les plantilles del personal i el seu règim retributiu.

12. La direcció superior del personal i dels servicis de Radiotelevisió Valenciana, SA sota les directrius bàsiques establides pel Consell d'Administració.

13. Impulsar, orientar, coordinar i inspeccionar els servicis de Radiotelevisió Valenciana, SA i dictar les disposicions i les instruccions relatives al funcionament i a la seua organització interna.

14. Actuar com a órgan de contractació de Radiotelevisió Valenciana, SA, en contractes el valor estimat del qual no excedesca de cinc milions d'euros, sense perjudici del que estableix la normativa reguladora del règim economicofinancer del sector públic empresarial valencià.

15. Autoritzar els pagaments i els gastos de Radiotelevisió Valenciana, SA, sense perjuí del que els estatuts disposen, i podrà atorgar i revocar poders en aquest sentit.

16. Ser el responsable dels fitxers automatitzats en Radiotelevisió Valenciana, SA i vetlar pel compliment de la normativa en matèria de protecció de dades de caràcter personal.

17. Complir les altres funcions que li delegue expressament el Consell d'Administració, conforme establisquen els estatuts socials.

18. Adquirir béns mobles i immobles i adoptar les mesures necessàries en relació amb el patrimoni de Radiotelevisió Valenciana, SA, excepte quan siguen d'import superior a un milió d'euros, i en este cas correspon al Consell d'Administració.

19. Efectuar la representació ordinària de Radiotelevisió Valenciana, SA per a comparéixer en procediments judicials i en tot tipus d'actuacions, així com conferir i revocar poders en este sentit.

20. Assumir provisionalment les funcions del president o presidenta del Consell d'Administració en els casos de vacant, absència o malaltia, fins a l'elecció del nou president o presidenta.

21. Qualssevol funcions o competències que la present norma o els estatuts socials de Radiotelevisió Valenciana, SA li atribuïsquen.

**Article 23. Mandat**

El mandat del director general és de sis anys, que comptaran des del seu nomenament, renovable per una sola vegada, en els termes previstos per als altres consellers en l'article 14.2 d'esta llei. En cap cas el mandat del director o directora general podrà ser superior al seu mandat com a membre del Consell d'Administració.

CAPÍTOL III. Producció i programació

**Article 24. Principis de producció i programació**

1. La producció audiovisual i la programació de Radiotelevisió Valenciana, SA hauran d'ajustar-se al compliment de les seues funcions de servici públic i contribuir activament a la normalització de la llengua i la cultura própies de la Comunitat Valenciana.

2. El contracte programa, d'acord amb els principis inspiradors i les línies estratègiques de la programació de servici públic arreplegades en esta llei, establirà els objectius i les obligacions concretes que ha de complir la programació dels diferents canals de ràdio i televisió així com dels servicis connexos i interactius. En este sentit, identificarà de manera expressa els continguts de servici públic, concretant els percentatges de gèneres de programació que hagen d'emetre's.

3. Radiotelevisió Valenciana, SA podrà cedir a tercers la producció i edició dels programes informatius sempre que no es trobe expressament prohibit per la legislació bàsica estatal en matèria de comunicació audiovisual.

4. La programació del servici públic audiovisual serà plural, amb l'objectiu de satisfer les necessitats del conjunt de la societat valenciana, i salvaguardant els principis generals de la programació i les exigències arreplegades en la Llei 1/2006, de 19 d'abril, del Sector Audiovisual de la Comunitat Valenciana, així com els preceptes continguts en la Llei 7/2010, de 31 de març, General de la Comunicació Audiovisual, que se li apliquen; protegint en particular els drets i interessos de les persones amb discapacitat sensorial auditiva i visual, de les persones majors, dels consumidors i de la joventut i la infància.

5. Radiotelevisió Valenciana, SA implementarà les mesures necessàries per a obtindre els percentatges de programació televisiva diària accessibles a les persones amb discapacitat sensorial auditiva i visual previstos en l'article 8 i en la disposició transitória quinta de la Llei 7/2010, de 31 de març, General de la Comunicació Audiovisual.

6. Així mateix, Radiotelevisió Valenciana, SA implementarà les mesures previstes en l'article 7 de la de la Llei 7/2010, de 31 de març, General de la Comunicació Audiovisual, a fi de salvaguardar els drets dels menors, sense perjuí que el contracte programa o els órgans de Radiotelevisió Valenciana, SA prevegen mecanismes addicionals. En este sentit, Radiotelevisió Valenciana, SA haurà d'estimular l'existència de continguts especialment orientats al públic infantil i, en particular, en els horaris i èpoques de major audiència dels menors.

7. En les seues adquisicions de continguts, Radiotelevisió Valenciana, SA ha de respectar les quotes d'emissió i producció establides en la normativa vigent respecte de la producció independent audiovisual previstes per al territori de la Unió Europea.

**Article 25. Línies estratègiques de producció**

1. Radiotelevisió Valenciana, SA haurà de complir els objectius de producció derivats de les exigències legals de programació i emissió en què es concreta la funció de servici públic que la llei li encomana.

2. En el compliment d'eixos objectius, Radiotelevisió Valenciana, SA haurà de mantindre un equilibri entre la utilització al màxim dels seus recursos propis i l'obligat compliment de les quotes que, d'acord amb la legislació vigent, els corresponen a les productores del sector audiovisual.

3. Radiotelevisió Valenciana, SA propiciarà la subscripció de convenis específics de col·laboració amb els prestadors dels servicis de ràdio i televisió locals de la Comunitat Valenciana, públics i privats, que vullguen acollir-se, per a aprofitar sinergies, reduir costos i oferir més continguts, servicis i qualitat als usuaris dels servicis audiovisuals en la Comunitat Valenciana.

4. Radiotelevisió Valenciana, SA, fomentarà la producció própia o en coproducció de programes de qualitat, sobre la base de les nostres senyes d'identitat, societat, cultura o territori, facilitarà la creació d'un pol de desenvolupament de la producció de continguts audiovisuals per a televisió i, fins i tot, per a cinema, amb la col·laboració d'empreses de producció valencianes i altres organismes públics i privats, i donarà suport, amb tot aixó, al desenvolupament del sector i la indústria audiovisual de la nostra comunitat.

5. Radiotelevisió Valenciana, SA, afavorirà i col·laborarà en el procés educatiu i formatiu de la Comunitat Valenciana, mitjançant acords amb les conselleries i departaments corresponents de la Generalitat, com també amb les universitats i altres institucions acadèmiques, amb la realització de produccions i programacions específiques dedicades al públic infantil i juvenil, amb les quals completar el seu procés formatiu, i amb la preparació de materials audiovisuals que puguen servir de suport per a mestres, educadors o professors i, fins i tot, amb l'emissió de canals específics, via hertziana o a través de la xarxa, per a aquests àmbits.

**Article 26. Obligacions de difusió**

1. Radiotelevisió Valenciana, SA ha de complir les obligacions de difusió d'obres europees, complint el percentatge reservat de temps d'emissió anual d'obres europees en qualsevol de les llengües espanyoles, previst en l'article 5.2 de la Llei 7/2010, de 31 de març, General de la Comunicació Audiovisual.

2. De conformitat amb l'article 10 de la Llei 1/2006, de 19 d'abril, del Sector Audiovisual de la Comunitat Valenciana, Radiotelevisió Valenciana, SA ha de reservar el 20% del seu temps d'emissió anual a la difusió d'obres audiovisuals i cinematogràfiques valencianes, sense perjuí que el contracte programa preveja exigències addicionals a fi de promoure la difusió d'obres valencianes i de productors independents.

3. Radiotelevisió Valenciana, SA realitzarà un seguiment i cobertura informativa de les activitats oficials del Consell. Este objectiu s'estendrà a les activitats dels distints grups polítics representats en les Corts. En este sentit, Radiotelevisió Valenciana, SA prestarà especial atenció als actes oficials més importants i significatius i als grans debats que es realitzen en les Corts, tot aixó sense detriment del compliment estricte dels principis de pluralisme i neutralitat i atenent l'interés informatiu. Radiotelevisió Valenciana, SA programarà i difondrà, a instàncies del Consell o del Govern d'Espanya, les declaracions o comunicacions oficials que siguen d'interés públic, amb indicació del seu origen.

4. En les campanyes de publicitat institucional de la Generalitat, d'interés o de servici públic, que es determinen i aproven pel Consell, Radiotelevisió Valenciana, SA oferirà gratuïtament a través dels seus mitjans un nombre de passades publicitàries que garantisquen la seua adequada difusió en atenció al fi d'esta, destinataris, interés públic o altres criteris.

5. Durant els processos electorals, la Llei Orgànica 5/1985, de 19 de juny, de Règim Electoral General, la Llei 1/1987, de 31 de març, Electoral Valenciana, i les resolucions emanades de les respectives juntes electorals seran aplicables a l'hora d'establir els criteris de representació i proporcionalitat en els espais gratuïts, en la informació electoral i en els debats.

**Article 27. Esdeveniments esportius**

En l'emissió d'esdeveniments esportius, Radiotelevisió Valenciana, SA atendrà preferentment:

1. Les competicions professionals de rellevant acceptació pública en què participen equips, federacions i esportistes de la Comunitat Valenciana.

2. Les competicions professionals individuals d'elit, nacionals i internacionals, de contrastada acceptació majoritària, en les queals participen esportistes de la Comunitat Valenciana.

3. La divulgació adequada d'esports de participació minoritària i tradicional de la Comunitat Valenciana en col·laboració amb les respectives federacions on participen seleccions i esportistes que representen la Comunitat.

4. La divulgació adequada de l'esport de base i tradicional valencià.

**Article 28. Obligació de finançament**

1. En els termes que preveu l'article 5.3 de la Llei 7/2010, de 31 de març, general de la comunicació audiovisual, Radiotelevisió Valenciana, SA, destinarà anualment, com a mínim, un sis per cent de la xifra total dels ingressos obtinguts en l'exercici anterior, d'acord amb el seu compte d'explotació, al finançament anticipat de la producció europea de pel·lícules cinematogràfiques, pel·lícules i sèries per a televisió, de documentals i de sèries d'animació.

2. Radiotelevisió Valenciana, SA, donarà suport a la creativitat i la producció audiovisual, impulsarà la indústria cinematogràfica i audiovisual valenciana a través de la compra de drets i la coproducció de curts, llargmetratges, sèries de ficció, pel·lícules per a televisió i documentals i sèries d'animació de productors independents.

**Article 29. Oferta radiofónica**

Radiotelevisió Valenciana, SA oferirà als ciutadans a través dels distints mitjans i suports tecnológicament adequats una programació radiofónica que s'adeqüe a l'evolució social i a les expectatives i demandes de la societat valenciana.

L'accés a esta oferta tindrà caràcter universal i gratuït i estarà present en els mitjans o suports tecnológics derivats del desenrotllament de la Societat de la Informació.

**Article 30. Oferta de televisió**

Radiotelevisió Valenciana, SA oferirà a través dels distints mitjans de difusió i suports tecnológicament adequats, d'acord amb el contracte programa, una programació televisiva que diferencie:

1. Una oferta generalista amb continguts destinats a la informació, formació i entreteniment. Es regirà pels principis de qualitat i rendibilitat social, i comptarà amb programes informatius, documentals, gèneres de ficció nacional i internacional, esports (en especial aquells que es realitzen o en els quals participen equips, federacions i esportistes de la Comunitat Valenciana), TV-movies, infantils i juvenils, musicals, concursos i varietats. Esta oferta contemplarà la disposició, hàbits i preferències dels ciutadans en el consum de televisió i serà gestionada amb criteris de rendibilitat social, eficiència económica i racionalitat empresarial. En tot cas haurà de ser respectuosa amb el dret de les persones a l'honor, a la intimitat personal i familiar i a la própia imatge.

2. Una oferta temàtica en què es done cobertura informativa i d'actualitat, i en què s'oferesquen continguts culturals, tenint en compte el patrimoni historicoartístic i les festes populars i les tradicions de la Comunitat Valenciana. L'accés a aquesta oferta tindrà caràcter universal i gratuït, i estarà present en els mitjans o els suports tecnológics derivats del desenvolupament de la societat de la informació.

**Article 31. Oferta de servicis d'informació en línia**

Radiotelevisió Valenciana, SA posarà en marxa una plataforma que done servici a l'audiència, oferint progressivament continguts interactius, amb especial interés en els protocols de les xarxes IP, Internet i l'ús a través de dispositius de mobilitat. Esta plataforma actuarà com a punt de trobada per a l'intercanvi, distribució i difusió de continguts.

**Article 32. Seguiment de la programació**

El director o directora general haurà d'informar el Consell d'Administració sobre el compliment de les obligacions relatives a la programació que establix el contracte programa.

CAPÍTOL IV. Règim económic

 

**Article 33. Principis pressupostaris**

1. El pressupost de Radiotelevisió Valenciana, SA i de les seues societats filials ha d'ajustar-se a alló que s'ha disposat per a les empreses de la Generalitat en el text refós de la Llei d'Hisenda Pública de la Generalitat, a alló que han fixat els Pressupostos de la Generalitat, i a la resta de normes que regulen el règim economicofinancer del sector públic empresarial valencià, així com a les singularitats que establix la present llei.

2. El pressupost de Radiotelevisió Valenciana, SA ha d'elaborar-se i gestionar-se d'acord amb els principis d'equilibri i estabilitat pressupostària.

3. Com a garantia de la independència de Radiotelevisió Valenciana, SA, s'adoptaran les mesures i compromisos pressupostaris que la doten d'un model de finançament ajustat, estable, suficient i viable per al compliment dels objectius establits en la present llei.

**Article 34. Pressupost i finançament**

1. El finançament mixt del servici públic encomanat a Radiotelevisió Valenciana, SA es materialitza en:

a) Una compensació per la prestació de servici públic, tal com preveu l'article 35 d'esta llei; i

b) Els ingressos derivats de l'activitat comercial subjectes als principis de mercat. Radiotelevisió Valenciana, SA podrà obtindre ingressos, sense subcotitzar els preus de la seua activitat mercantil, pels servicis que preste i, en general, per l'exercici de les seues activitats, incloent-hi la comercialització dels seus continguts, tant de producció própia com de producció mixta.

2. Sense perjuí dels recursos enunciats en l'apartat anterior, Radiotelevisió Valenciana, SA podrà finançar-se al seu torn amb els recursos provinents dels productes i rendes del seu patrimoni, de les aportacions voluntàries, subvencions, herències, llegats i donacions, o de qualssevol altres de dret públic o de dret privat que els puguen ser atribuïts per qualsevol dels modes establits en l'ordenament jurídic.

3. Els projectes de pressupost han d'anar acompanyats d'una memória explicativa del seu contingut, relativa a l'execució de l'exercici anterior i a la previsió d'execució de l'exercici corrent.

4. Radiotelevisió Valenciana, SA presentarà a més els seus pressupostos d'explotació i de capital de forma consolidada amb les societats en què posseïsca, directament o indirectament, la majoria del capital social.

5. Per al compliment del mandat legal d'informar el Consell de l'execució del contracte programa, Radiotelevisió Valenciana, SA es dotarà d'un sistema d'indicadors de gestió que permeta conéixer l'estat de l'execució pressupostària, amb especial referència als objectius d'inversions, de gestió dels immobilitzats, de les masses salarials i dels gastos en compres i servicis.

**Article 35. Compensació per servici públic**

1. Les compensacions pel compliment de les obligacions de servici públic es consignaran en els Pressupostos de la Generalitat.

2. Estes compensacions tindran caràcter anual i no podran superar el cost net del servici públic prestat en el corresponent exercici pressupostari.

3. A estos efectes, es considera cost net la diferència entre els costos totals i els seus altres ingressos diferents de les compensacions. En els ingressos haurà de constar informació detallada de les fonts i quantia dels derivats de les activitats de servici públic i dels que no ho són. En els costos, es consideraran només els gastos contrets en la gestió del servici públic.

4. Els costos que no són servici públic hauran d'identificar-se clarament i comptabilitzar-se per separat.

5. Els costos destinats simultàniament a realitzar activitats de servici públic i les que no ho són s'assignaran proporcionalment.

6. Els que siguen atribuïbles en la seua totalitat a activitats de servici públic, peró que beneficien activitats que no ho són, s'assignaran íntegrament a l'activitat de servici públic.

7. Per a garantir que la compensació no supera el cost net incorregut en un període anual determinat, Radiotelevisió Valenciana, SA es dotarà d'un sistema comptable, tant en matèria de comptabilitat principal com per mitjà d'un sistema de comptabilitat analítica que permeta determinar amb precisió el referit cost net.

8. Amb el fi de quantificar el cost net del servici públic regulat en esta llei, Radiotelevisió Valenciana, SA i les seues societats filials hauran de disposar de separació de comptes per activitats així com portar un sistema de comptabilitat analítica que separe la imputació d'ingressos i costos de l'activitat de servici públic, dels continguts comercials i de les restants activitats.

9. Igualment hauran de procedir progressivament a la separació estructural de les seues activitats per a garantir els preus de transferència i el respecte a les condicions de mercat, tot aixó d'acord amb el que disposa la Llei 4/2007, de 3 d'abril, de transparència de les relacions financeres entre les administracions públiques i les empreses públiques, i de transparència fiancera de determinades empreses.

10. Si al tancament d'un exercici es constata que la compensació supera el cost net incorregut en este període, l'import en excés es destinarà a dotar un fons de reserva que haurà de constituir Radiotelevisió Valenciana, SA en els termes que preveu la disposició addicional tercera d'esta llei.

**Article 36. Comercialització i publicitat**

1. Radiotelevisió Valenciana, SA té la plena capacitat per a explotar comercialment la seua oferta de programació i continguts. No obstant aixó, Radiotelevisió Valenciana, SA estarà obligada a respectar els límits de temps d'emissió de publicitat imposats per la normativa europea en matèria de radiodifusió i les previstes en la Llei 7/2010, de 31 de març, General de la Comunicació Audiovisual.

2. El contracte programa podrà fixar restriccions addicionals per a l'emissió publicitària.

**Article 37. Inversions**

1. El contracte programa detallarà les inversions anuals i plurianuals d'immobilitzats materials i immaterials i en infraestructures i tecnologia necessàries per al compliment dels objectius de servici públic.

2. Eixes inversions inclouran les necessàries per a la renovació tecnológica i productiva pendent en Radiotelevisió Valenciana, SA. Esta renovació afectarà els formats d'emissió, les tecnologies de producció i els processos de generació de continguts i servicis. La dotació económica per a este objectiu s'efectuarà des del primer contracte programa.

**Article 38. Investigació, desenrotllament, innovació i noves tecnologies**

1. Radiotelevisió Valenciana, SA podrà establir convenis d'investigació i desenrotllament amb centres d'investigació, universitats i empreses participades per instàncies públiques per a estar present en projectes de desenrotllament futur, i establirà els mecanismes necessaris de comercialització de la propietat industrial i intel·lectual que es deriven de la seua actuació en R+D+I.

2. Radiotelevisió Valenciana, SA tindrà previst en els seus servicis d'informació en línia l'ús de tecnologies obertes per mitjà de llicències d'ús per al públic en general, i aportarà continguts de servici públic d'àudio i vídeo, donarà prioritat a l'accés de continguts de caràcter educatiu o artístic i exclourà aquells que siguen contraris a la funció de servici públic o vulneren drets de tercers.

**Article 39. Patrimoni**

1. Radiotelevisió Valenciana, SA tindrà un patrimoni propi.

2. Per a la prestació de servici públic es podran adscriure a Radiotelevisió Valenciana, SA béns de domini públic de la Generalitat.

3. La gestió, administració, explotació i disposició dels béns i drets que integren el patrimoni de Radiotelevisió Valenciana, SA es regirà pel que disposa la Llei 14/2003, de 6 d'abril, de Patrimoni de la Generalitat i, si no n'hi ha, per les normes del dret privat.

**Article 40. Principis i règim de contractació**

L'activitat contractual de Radiotelevisió Valenciana SA es regirà per l'ordenament jurídic privat, excepte en el que siga aplicable el text refós de la Llei de Contractes del Sector Públic, aprovat pel Reial Decret Legislatiu 3 2011/, de 14 de novembre.

**Article 41. Recurs a l'endeutament**

Radiotelevisió Valenciana, SA només podrà recórrer a l'endeutament per al finançament de les seues inversions en immobilitzat material i immaterial i per a atendre desfasaments temporals de tresoreria. Els límits de tal endeutament, per a cada exercici, quedaran fixats en el Contracte Programa dins de l'import global que expressament fixen les lleis de pressupostos de la Generalitat i la resta de normativa economicofinancera que afecte el sector públic empresarial valencià.

**Article 42. Contracte Programa amb la Generalitat**

1. Els objectius generals de la funció de servici públic que té encomanada Radiotelevisió Valenciana, SA, així com les línies estratègiques que ha de perseguir i obtindre en la prestació d'aquell, previstes en la present Llei, es desenrotllaran de manera precisa pel contracte programa que serà subscrit pel Consell i Radiotelevisió Valenciana, SA i que determinarà almenys els punts següents:

a) Els objectius específics a desenrotllar per Radiotelevisió Valenciana, SA en l'exercici de la funció de servici públic que té encomanada per a un període de tres anys en els termes establits en el Mandat Marc que es regula en la disposició addicional primera, i en els successius que s'aproven a l'empara del que preveu l'article 4 d'esta llei.

b) Les aportacions amb càrrec als pressupostos de la Generalitat destinades a la prestació del servici públic encomanat.

c) Detall de les inversions anuals i plurianuals d'immobilitzats materials i immaterials i en infraestructures i tecnologia necessàries per al compliment dels objectius de servici públic. Hauran d'incloure's les inversions necessàries per a la renovació tecnológica i productiva pendent en Radiotelevisió Valenciana, SA. Esta renovació afectarà els formats d'emissió, a les tecnologies de producció i als processos de generació de continguts i servicis.

d) Criteris per a l'obtenció d'ingressos resultants de publicitat i altres fons.

e) Els mitjans a utilitzar per a adaptar els objectius acordats a les variacions de l'entorn económic.

f) Els objectius i les obligacions concretes que ha de complir la programació dels diferents canals de ràdio i televisió així com dels servicis connexos i interactius.

g) Els continguts de servici públic d'acord amb el que preveu l'article 2.4 d'esta Llei, concretant-se els percentatges de gèneres de programació que hagen d'emetre's en els canals gestionats per Radiotelevisió Valenciana, tot aixó en compliment del que preveu l'article 41.1 de la Llei 7/2012 de 31 de març, General de la Comunicació Audiovisual. Així mateix, es podrà establir l'obligació de Radiotelevisió Valenciana, SA d'emetre programes sobre determinats temes d'interés general que propose el Consell.

h) Concretar l'emissió de publicitat, tenint en compte el control de qualitat, el contingut dels missatges publicitaris i l'adequació dels temps de publicitat a la programació i les necessitats dels mitjans.

i) Els indicadors de gestió i eficiència económica que permeten conéixer l'estat de l'execució pressupostària, amb especial referència als objectius d'inversions, de gestió dels immobilitzats, de les masses salarials i dels gastos en compres i servicis.

j) Mecanismes de correcció de les eventuals desviacions de l'execució dels pressupostos d'explotació i capital respecte a la previsió acordada i els efectes derivats de possibles incompliments.

k) Sistema d'indicadors de garantia de qualitat dels servicis que permeten avaluar, per mitjà de paràmetres objectivament quantificables, el grau de compliment dels compromisos adquirits, com ara indicadors quantitatius, qualitatius (hores d'emissió de continguts concrets) i tecnológics.

l) Els efectes que han de derivar-se de l'incompliment dels compromisos arreplegats en el contracte programa.

m) El control de l'execució del contracte programa i dels resultats derivats de la seua aplicació.

n) La proporció de finançament que Radiotelevisió Valenciana, SA ha de destinar a obres valencianes.

2. Als efectes de la fixació en el contracte programa de les línies estratègiques sobre producció dels continguts i programes audiovisuals de Radiotelevisió Valenciana, SA, la producció es classificarà en:

A) Des del punt de vista de la seua naturalesa jurídica, en:

a. Producció aliena. Aquella en què Radiotelevisió Valenciana, SA només posseïx drets d'emissió i difusió sense participar amb recursos propis en cap de les fases de producció. La producció aliena es considerarà sempre producció externa. La producció aliena pot comportar drets d'explotació patrimonial.

b. Producció mixta o coproducció. Aquella en què Radiotelevisió Valenciana, SA participa amb un percentatge contractualment delimitat, bé siga en la producció, en l'explotació de drets o en ambdós.

c. Producció própia. Aquella en què Radiotelevisió Valenciana, SA posseïx el 100% dels drets d'explotació. La producció própia pot ser producció interna o externa.

B) Des del punt de vista de la gestió de recursos, en:

a. Producció interna. Aquella que Radiotelevisió Valenciana, SA puga imputar-se pel consum o assignació de qualssevol recursos propis, ja siga en tot o en part d'una producció audiovisual.

b. Producció externa. Aquella que no té assignats recursos propis de Radiotelevisió Valenciana, SA per a la seua producció, limitant la seua participació a l'explotació de drets.

3. Cada contracte programa serà subscrit pel Consell i Radiotelevisió Valenciana, SA abans de que finalitze la vigència del contracte programa anterior. Amb este fi, Radiotelevisió Valenciana, SA presentarà prèviament al Consell per a la seua discussió, una proposta de contracte programa.

4. Les Corts hauran de ser informades pel Consell, prèviament a la seua aprovació, sobre el contingut del contracte programa. Així mateix hauran de ser informades de la seua execució i resultats anualment.

**Article 43. Model de gestió**

Radiotelevisió Valenciana, SA es dotarà d'un model de gestió orientat a la consecució d'una racionalització dels seus costos i que permeta adaptar-se als nous processos de treball o àrees d'activitat de l'empresa. Este model de gestió es conciliarà amb un model organitzatiu coherent amb la consecució dels objectius previstos en la present Llei i en el contracte programa.

CAPÍTOL V. Personal

**Article 44. Règim del personal**

1. El personal al servici de Radiotelevisió Valenciana, SA es regix per la legislació laboral, les lleis de pressupostos de la Generalitat pel que fa al règim retributiu, les normes convencionalment aplicables, la normativa sobre règim economicofinancer del sector públic empresarial valencià i, a més, li seran aplicables les previsions de l'Estatut Bàsic de l'Empleat Públic i de la legislació de la funció pública valenciana que així ho disposen expressament.

2. Radiotelevisió Valenciana, SA implantarà per als seus treballadors una política de recursos humans que preveja un sistema de gestió i transmissió del coneixement a través d'avaluacions de l'exercici.

3. La situació dels funcionaris de la Generalitat que s'incorporen a Radiotelevisió Valenciana, SA es la regulada per la normativa aplicable en matèria de funció pública.

4. La contractació del personal de Radiotelevisió Valenciana, SA respectarà els principis d'igualtat, publicitat, mèrit i capacitat.

CAPÍTOL VI. Control

**Article 45. Control parlamentari**

1. Les Corts exercixen el control parlamentari sobre Radiotelevisió Valenciana, SA i vetlen de manera especial pel compliment de les obligacions de servici públic, a través de la comissió permanent corresponent en les Corts.

2. El director o directora general de Radiotelevisió Valenciana, SA remetrà anualment a les Corts una memória sobre el compliment de la funció de servici públic, referida al conjunt de les seues activitats, programacions, servicis i emissions.

3. El director o directora general de Radiotelevisió Valenciana, SA se sotmetrà al control periódic de la Comissió Parlamentària corresponent quan esta el convoque, a fi de donar compte de la informació que li siga requerida, a través dels procediments previstos en el Reglament de les Corts.

4. El que disposen els apartats anteriors s'entén sense perjuí de les funcions que per Llei li corresponguen al Consell de l'Audiovisual de la Comunitat Valenciana respecte del control del compliment de les obligacions de servici públic.

**Article 46. Control pressupostari i financer**

El control pressupostari i financer de Radiotelevisió Valenciana, SA s'efectuarà d'acord amb el que establix el text refós de la Llei d'Hisenda Pública de la Generalitat, per la Sindicatura de Comptes de la Generalitat en els termes establits per la seua Llei reguladora, i la resta de normativa economicofinancera que afecte el sector públic empresarial valencià.

**Article 47. Comptabilitat i auditoria externa**

1. Els comptes anuals de Radiotelevisió Valenciana, SA i els de les societats en què participe, directament o indirectament, de manera majoritària, es regiran pels principis i normes de comptabilitat arreplegats en el Pla General de Comptabilitat de l'Empresa espanyola, així com en les seues adaptacions i en les disposicions que el despleguen.

2. Els comptes anuals de Radiotelevisió Valenciana, SA i les de les societats en què participe, directament o indirectament, de manera majoritària, hauran de ser revisades per auditors de comptes, d'acord amb el que disposa la legislació mercantil.

3. La Intervenció de la Generalitat exercirà les funcions de control previstes en el text refós de la Llei d'Hisenda Pública de la Generalitat.

4. En tot cas els comptes anuals seran formulats pel Consell d'Administració i seran sotmesos, junt amb la proposta de distribució dels resultats, a l'aprovació de la Junta General de conformitat amb el que preveu la legislació mercantil. Una vegada aprovats els comptes anuals es remetran a la Intervenció General de la Generalitat per a la seua unió, junt amb els de la resta del sector públic valencià, en els comptes generals de la Generalitat així com al Registre Mercantil per al seu depósit.

5. Radiotelevisió Valenciana, SA haurà de portar un sistema de comptabilitat analítica que permeta presentar comptes separats de les activitats de servici públic i de la resta d'activitats que realitze, a fi de determinar el cost net a què es referix l'article 35 d'esta Llei.

DISPOSICIONS ADDICIONALS

**Primera. Mandat marc a Radiotelevisió Valenciana, SA, que concreta els objectius generals i les línies estratègiques del servici públic de radiotelevisió a la Comunitat Valenciana**

La present disposició addicional concreta els objectius generals del servici públic de ràdio i televisió com a servici essencial d'interés económic general, que es definixen en l'article 2 d'esta llei.

En qualitat de prestadora del servici públic Radiotelevisió Valenciana, SA tindrà un funcionament democràtic en els termes que preveu esta Llei, i garantirà el respecte de la diversitat territorial, la promoció de la llengua valenciana i la independència dels professionals que desenrotllen la seua activitat en esta.

A) Objectius i obligacions que ha de complir la programació dels diferents canals de ràdio i televisió així com dels servicis connexos i interactius:

1. Criteris generals de la programació.

Radiotelevisió Valenciana, SA:

a) Produirà i difondrà continguts de qualitat en tots els gèneres i, en especial, aquells que tinguen caràcter informatiu, educatiu, cultural i divulgatiu, dirigits a la consecució dels objectius generals de servici públic i que servisquen com a referència al conjunt de la societat valenciana i als mitjans de comunicació europeus.

b) Inclourà en la seua oferta continguts destinats a la infància i la joventut, a l'entreteniment, a estimular la pràctica i promoció de l'esport de base i amb participació de la dona.

c) En l'àmbit de la seua tasca educativa i divulgativa, Radiotelevisió Valenciana, SA prestarà adequada atenció a les qüestions relacionades amb la tercera edat, la integració dels immigrants i de les minories, així com la salut, el consum i el dret dels consumidors, l'ocupació i les relacions laborals, la seguretat viària, l'ecologia i el medi ambient, les creences religioses, l'economia i totes aquelles que contribuïsquen a millorar la prestació de servici públic per part de Radiotelevisió Valenciana, SA.

d) Fomentarà la televisió formativa, així com l'alfabetització mediàtica. A més, oferirà una àmplia difusió de les distintes expressions culturals, ja siguen espanyoles o estrangeres, tant en l'àmbit autonómic, nacional com internacional.

e) Col·laborarà, en funció de les seues possibilitats, en la producció i difusió de qualsevol tipus de campanyes de conscienciació ciutadana.

f) Assegurarà la màxima cobertura geogràfica, social i cultural dins de l'àmbit territorial corresponent a la Comunitat Valenciana. En funció de les possibilitats tècniques i pressupostàries, Radiotelevisió Valenciana, SA adquirirà i emetrà continguts audiovisuals produïts a la Comunitat Valenciana.

g) Propiciarà l'accés als distints gèneres de programació i als esdeveniments institucionals, socials, culturals i esportius, dirigint-se a tots els segments d'audiència, edats i grups socials, incloses les minories amb discapacitats.

h) Promourà la cultura i l'art, la divulgació científica i tecnológica, la innovació i l'activitat emprenedora.

i) Garantirà les emissions internacionals de ràdio i televisió amb continguts de qualitat de caràcter fonamentalment informatiu i de promoció de la cultura i dels interessos polítics i económics estratègics de la Comunitat Valenciana.

2. Objectius específics de programació

Els objectius de programació es definiran en el contracte programa dins de les línies bàsiques establides en esta Llei i en la Llei 7/2010, de 31 de març, General de la Comunicació Audiovisual, tenint en compte els aspectes següents:

a) Programació de servici públic

Radiotelevisió Valenciana, SA haurà de desenrotllar la programació de servici públic que s'indique en el contracte programa, en el qual s'haurà d'especificar els percentatges de gèneres de programació que hagen d'emetre's en els canals gestionats per este, amb el contingut indicat en l'article 2.4 d'esta llei.

b) Adequació d'horaris respecte de l'audiència potencial

Radiotelevisió Valenciana, SA dins del marc dels objectius de servici públic, adequarà els continguts i els horaris de les seues programacions a les expectatives de la seua audiència potencial. Idèntic criteri s'aplicarà a l'emissió de les seues promocions.

Radiotelevisió Valenciana, SA adoptarà mesures addicionals d'advertència sobre aquells programes el públic objectiu dels quals es considere, en funció dels seus continguts, que només ha de ser adult, adaptant la modalitat d'advertència a l'especificitat de cada mitjà.

c) Programació informativa.

Radiotelevisió Valenciana, SA atorgarà prioritat a la informació que ha de constituir l'eix fonamental de la seua oferta i un espai de debat públic que estimule la reflexió, el coneixement de la realitat, l'actitud crítica i la participació ciutadana. Informació i opinió hauran de quedar clarament diferenciades. Radiotelevisió Valenciana, SA serà especialment rigorós amb el tractament del terrorisme, situacions de conflicte i de qualsevol tipus de violència en els seus informatius, amb especial respecte i atenció a la sensibilitat de les víctimes.

Radiotelevisió Valenciana, SA es dotarà d'un manual de normes d'estil i línies de producció per als seus informatius amb l'objectiu de garantir el rigor periodístic i el bon ús del llenguatge. Per a aixó s'establiran criteris de normalització i correcció lingüística. A estos criteris s'afegiran precisions per als distints gèneres de la resta de la programació.

d) Programació d'entreteniment.

Radiotelevisió Valenciana, SA presentarà una oferta programàtica destinada a l'entreteniment de qualitat per a tots els ciutadans. Esta programació no podrà entrar en contradicció, en cap cas, amb els objectius generals que han de regir l'activitat de servici públic del grup.

e) Programació infantil.

Radiotelevisió Valenciana, SA oferirà una programació infantil de qualitat, en sistema multilingüe (almenys en valencià i anglés), sempre que les possibilitats tècniques i pressupostàries ho permeten.

Radiotelevisió Valenciana, SA incrementarà progressivament la programació infantil de producció europea fins a aconseguir una proporció majoritària del seu temps de difusió.

f) Cobertura institucional i comunicacions oficials.

1. Radiotelevisió Valenciana, SA realitzarà un seguiment i cobertura informativa de les activitats oficials del president del Consell, així com de les del Consell, de les Corts i dels distints grups polítics representats en estes últimes. Esta cobertura s'estendrà a les institucions de rang constitucional.

2. Radiotelevisió Valenciana, SA prestarà especial atenció als actes oficials més importants i significatius i als grans debats que es realitzen en seu parlamentària, tot aixó sense detriment del compliment estricte dels principis de pluralisme i neutralitat i tenint en compte l'interés informatiu. La resta d'institucions de l'Estat, especialment el poder judicial i els seus órgans de govern, així com les activitats de les institucions europees, en especial del Consell, la Comissió i el Parlament Europeu, seran objecte de tractament informatiu.

3. Radiotelevisió Valenciana, SA:

a) Informarà periódicament dels debats parlamentaris i retransmetrà en directe per ràdio, televisió i Internet les sessions que tinguen especial interés informatiu. En estos casos, no es tallarà l'emissió fins que no s'hagen expressat tots els grups polítics, excepte per raons d'urgència informativa.

b) Programarà debats electorals de conformitat amb el que establix la Llei Orgànica 5/1985, de 19 de juny.

4. Radiotelevisió Valenciana, SA, excepte casos excepcionals, no podrà obtindre cap rendiment comercial de la difusió i distribució del senyal institucional d'esta cobertura en la seua cessió a altres operadors de ràdio, televisió i mitjans interactius espanyols, al marge dels costos ocasionats en la dita cessió.

5. En compliment de l'article 19 de la Llei 1/2006, de 19 d'abril del Sector Audiovisual de la Comunitat Valenciana, Radiotelevisió Valenciana, SA programarà i difondrà les declaracions o comunicacions oficials d'interés públic que el Govern d'Espanya i el Consell de la Generalitat estimen necessàries, amb indicació del seu origen.

g) Processos electorals.

En els processos electorals, la Llei Orgànica 5/1985, de 19 de juny, de Règim Electoral General i les resolucions emanades de les respectives juntes electorals, seran aplicables a l'hora d'establir els criteris de representació i proporcionalitat en els espais gratuïts, en la informació electoral i en els debats.

h) Dret d'accés.

Sense perjuí d'alló que s'ha establit per als processos electorals, el dret d'accés, entés com la participació dels grups polítics i socials significatius, i en concret els partits polítics amb representació parlamentària, en la programació de Radiotelevisió Valenciana, SA, serà regulat pel Consell d'Administració, que fixarà formats, temps i horaris per al seu exercici.

i) Dret de rectificació.

Radiotelevisió Valenciana, SA se sotmetrà als procediments previstos en la Llei Orgànica 2/1984, reguladora del dret de rectificació, sobre el dret de tota persona, natural o jurídica, a rectificar les informacions difoses per aquell.

B) Línees estratègiques de continguts, emissió i producció:

Es consideraran línies estratègiques dels continguts audiovisuals, la seua emissió i producció, les que es definixen com a tals en els articles 24 a 32 d'esta llei.

C) Model de finançament

1. Els pressupostos de la Generalitat arreplegaran les compensacions pel compliment de les obligacions de servici públic consignades en la present llei. Les dites compensacions només podran ser destinades exclusivament a finançar activitats que siguen de servici públic. Les dites compensacions, així com la resta d'ingressos que puguen obtindre d'acord amb la Llei, constituiran el sostre màxim de gasto de Radiotelevisió Valenciana, SA, sense perjuí d'alló que s'ha disposat en matèria d'endeutament.

2. Radiotelevisió Valenciana, SA tindrà plena capacitat per a explotar comercialment la seua oferta de programació i continguts en el mercat autonómic i internacional.

3. En matèria de publicitat estarà obligat a respectar els límits establits per la normativa europea en matèria de radiodifusió i els previstos en Llei 1/2006, de 19 d'abril, del Sector Audiovisual de la Comunitat Valenciana i en la Llei 7/2010, de 31 de març, General de la Comunicació Audiovisual.

4. Radiotelevisió Valenciana, SA podrà cedir o comercialitzar amb tercers els seus suports publicitaris audiovisuals (ràdio i televisió), en condicions de mercat.

5. El finançament dels objectius específics a desenrotllar per Radiotelevisió Valenciana, SA amb càrrec als pressupostos de la Generalitat, es concretarà a través del contracte programa previst en els articles 4.3 i 42 d'esta llei.

D) Control d'objectius:

Per a l'avaluació del grau de compliment dels objectius d'este mandat marc es crearà una Comissió de Seguiment i Control composta per cinc membres que designaran les Corts en el si de la Comissió Permanent de RTVV. Esta Comissió de Seguiment i Control emetrà un informe anual en què s'analitze la qualitat i la posició en el mercat audiovisual valencià de Radiotelevisió Valenciana, SA, com a cadena emissora de referència pels telespectadors i radiooients prenent com a referència de la seua avaluació els indicadors que s'establisquen en el contracte programa.

**Segona. Atribució del patrimoni adscrit**

En l'acord del Consell que autoritze la constitució de Radiotelevisió Valenciana, SA, s'inclourà una relació dels béns immobles de titularitat de la Generalitat que hagen de quedar adscrits a esta.

**Tercera. Constitució del fons de reserva de Radiotelevisió Valenciana, SA**

1. El fons de reserva a què es referix l'article 35 d'esta llei es constituirà en ocasió de l'aprovació dels comptes anuals de l'exercici.

2. El fons de reserva així constituït quedarà estructurat com una reserva especial, i haurà de figurar en el patrimoni net del balanç dins de la subagrupació de fons propis.

3. La utilització total o parcial del fons de reserva necessitarà l'autorització expressa del Consell.

4. L'aportació anual a este fons no podrà superar el 10% dels gastos anuals pressupostats. El romanent, si n'hi haguera, minorarà les quantitats assignades en els pressupostos de la Generalitat per a l'exercici següent a aquell en què s'haja produït tal excés.

5. El fons de reserva només podrà ser utilitzat per a compensar pèrdues d'exercicis anteriors i per a fer front a contingències especials derivades de la prestació del servici públic encomanat.

6. En cas de no-disposició en quatre anys, el fons de reserva serà utilitzat, totalment o parcialment, per a reduir les compensacions pel compliment de les obligacions de servici públic previstes en la present llei.

DISPOSICIONS TRANSITÒRIES

**Primera. De la constitució de Radiotelevisió Valenciana, SA i de la seua administració provisional**

1. Radiotelevisió Valenciana, SA es constituirà per mitjà de la fusió, per absorció o per constitució d'una nova societat, de Televisió Autonómica Valenciana, SA i Ràdio Autonomia Valenciana, SA, previ reequilibri patrimonial d'estes.

2. El procés de fusió s'iniciarà quan el Consell aprove els estatuts socials que regiran l'entitat fusionada.

3. L'escriptura de fusió de Radiotelevisió Valenciana, SA designarà un administrador provisional únic que s'encarregue de l'administració i representació d'esta fins al nomenament per la Junta General com a consellers de les persones designades per les Corts com a membres del Consell d'Administració, de conformitat amb el que preveu la present Llei. L'administrador provisional únic serà nomenat per la Junta General de Radiotelevisió Valenciana, SA, i cessarà en el seu càrrec el dia del nomenament com a consellers de les persones designades per les Corts, en els termes que s'han exposat abans.

4. Correspondrà a l'administrador provisional únic la realització de tots els actes i actuacions necessàries per al començament de l'activitat ordinària prevista en l'objecte social de Radiotelevisió Valenciana, SA.

5. Se sol·licitarà l'aplicació del règim fiscal especial establit en el capítol VIII del títol VII del Reial Decret Legislatiu 4/2004, de 5 de març, que aprova el text refós de la Llei de l'Impost sobre Societats, a l'operació de fusió de les societats Televisió Autonómica Valenciana, SA i Ràdio Autonomia Valenciana, SA.

6. Radiotelevisió Valenciana, SA succeirà a les societats Televisió Autonómica Valenciana, SA i Ràdio Autonomia Valenciana, SA, com a conseqüència de la fusió.

7. Radiotelevisió Valenciana, SA se subrogarà igualment en tots els contractes, excepte els de naturalesa financera, i, en general, en tots aquells drets (inclosos, entre altres, els drets de propietat intel·lectual i industrial) i obligacions siga part o titular l'entitat pública Radiotelevisió Valenciana.

8. Així mateix, Radiotelevisió Valenciana, SA se subrogarà en els drets i obligacions de naturalesa laboral i de Seguretat Social respecte del personal de l'entitat pública Radiotelevisió Valenciana.

**Segona. De la dissolució, liquidació i extinció de l'entitat pública Radiotelevisió Valenciana**

1. Després de la fusió referida en la disposició transitória primera, l'entitat pública Radiotelevisió Valenciana entrarà en estat de dissolució i liquidació.

L'entitat pública Radiotelevisió Valenciana en liquidació haurà de procedir a la conclusió ordenada de totes les relacions jurídiques que estiguen pendents en la data d'entrar en estat de dissolució, així com a la liquidació, alienació i extinció, segons siga procedent, dels béns, drets i obligacions que integren el patrimoni de l'entitat pública i en els quals no s'haja subrogat Radiotelevisió Valenciana, SA.

En tot cas, el Consell haurà de proveir a l'entitat pública dels fons i recursos económics necessaris perquè es puga desenrotllar de manera ordenada el mencionat procés de liquidació patrimonial i complir regularment amb totes les obligacions contretes exigibles.

2. En eixa mateixa data quedarà suprimit el Consell d'Administració de l'entitat pública Radiotelevisió Valenciana i la Direcció General d'este. En el seu lloc, es constituirà un consell de liquidació de l'ens, integrat per tres membres que seran nomenats i cessats pel Consell, que assumirà la gestió, direcció i representació de l'entitat pública en liquidació.

3. Durant la seua liquidació, i fins a la seua total extinció, l'entitat pública Radiotelevisió Valenciana conservarà la seua personalitat jurídica.

**Tercera. Termini per a subscriure el primer contracte programa que ha de regir per a Radiotelevisió Valenciana, SA**

El primer contracte programa a què es refereix l'article 4.3 de la llei haurà de subscriure's en el termini màxim de tres mesos a comptar de l'entrada en vigor d'aquesta llei i iniciarà l'aplicació en l'exercici 2013.

**Quarta. Elecció dels membres del Consell d'Administració de Radiotelevisió Valenciana**

Els grups parlamentaris de les Corts hauran de proposar al Ple de la cambra els candidats a membres del Consell d'Administració de Radiotelevisió Valenciana, com també a director o directora general, en un termini màxim de tres mesos des de l'aprovació d'aquesta llei.

DISPOSICIÓ DEROGATÒRIA

**Única. Derogació normativa**

Queda derogada la Llei 7/1984, de 4 de juliol, de creació de l'entitat pública Radiotelevisió Valenciana i qualsevol disposició de rang igual o inferior que s'opose al que establix la present llei.

DISPOSICIONS FINALS

**Primera. Entrada en vigor del mandat marc**

El mandat marc regulat en la disposició addicional primera entrarà en vigor l'1 de gener de 2013.

**Segona. Entrada en vigor**

La present llei entrarà en vigor l'endemà de la seua publicació en el Diari Oficial de la Comunitat Valenciana.

Per tant, ordene que tots els ciutadans, tribunals, autoritats i poders públics als quals pertoque, observen i facen complir esta llei.

València, 20 de juliol de 2012

El president de la Generalitat

ALBERTO FABRA PART 

 

 

---

****[1]****Redacció que en fa el **[Decret Llei 5/2013, de 7 de novembre](http://www.docv.gva.es/index.php?id=26&sig=010133/2013&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D010133/2013),** del Consell, pel qual s'adopten mesures urgents per a garantir la prestació del servici públic de ràdio i televisió de titularitat de la Generalitat (DOCV núm. 7147 de 07.11.2013) Ref. Base Dades 010133/2013.

****[2]****Apartat 5 de l'article 13 redactat pel **[Decret Llei 5/2013, de 7 de novembre](http://www.docv.gva.es/index.php?id=26&sig=010133/2013&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D010133/2013)**.

****[3]****Apartat 5 de l'article 15 introduït pel **[Decret Llei 5/2013, de 7 de novembre](http://www.docv.gva.es/index.php?id=26&sig=010133/2013&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D010133/2013)**.


Còpia Permalink ELI